*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 18ης Νοεμβρίου 1987

για τα μεταβατικά μέτρα σχετικά με την επέκταση της απαγόρευσης χορήγησης ορισμένων ουσιών με ορμονική δράση στα ζώα εκμετάλλευσης

(87/561/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 85/649/ΕΟΚ του Συμβουλίου της 31ης Δεκεμβρίου 1985 που απαγορεύει τη χρησιμοποίηση ορισμένων ουσιών με ορμονική δράση στην κτηνοτροφική παραγωγή (1), και ιδίως το άρθρο 9,

την πρόταση της Επιτροπής,

Εκτιμώντας:

ότι από την οδηγία 85/649/ΕΟΚ, και ιδίως από το άρθρο 2, προκύπτει ότι από την 1η Ιανουαρίου 1988, για σκοπούς άλλους από εκείνους που αναφέρονται στο άρθρο 4 της οδηγίας 81/602/ΕΟΚ της 31ης Ιουλίου 1981 περί απαγορεύσεως ορισμένων ουσιών με ορμονική ή με θυρεοστατική δράση (2), απαγορεύεται σε ολόκληρο το έδαφος της Κοινότητας η χορήγηση ορισμένων ορμονικών ουσιών στα ζώα εκμετάλλευσης· ότι, από το άρθρο 2 της οδηγίας 81/602/ΕΟΚ, προκύπτει ότι απαγορεύεται επίσης η διάθεση στην αγορά ή η σφαγή ζώων εκμετάλλευσης στα οποία έχουν χορηγηθεί αυτές οι ουσίες καθώς και η διάθεση στην αγορά των κρεάτων τους και η μεταποίηση ή η διάθεση στην αγορά προϊόντων με βάση το κρέας που λαμβάνονται από τα κρέατα αυτά·

ότι, ωστόσο, έως την 1η Ιανουαρίου 1988, είναι δυνατό, στα πλαίσια των εθνικών διατάξεων των κρατών μελών, να επιτραπεί η χορήγηση ορισμένων ορμονικών ουσιών· ότι κατ' αυτόν τον τρόπο θα παραμείνει, μετά από την ημερομηνία αυτή, στο κοινοτικό έδαφος ένας ορισμένος αριθμός ζώων εκμετάλλευσης στα οποία ορισμένες ορμονικές ουσίες μπόρεσαν να χορηγηθούν νομίμως με σκοπό την πάχυνση·

ότι, προκειμένου να αποφευχθεί ένα απότομο σταμάτημα των δυνατοτήτων εσωτερικής διάθεσης αυτών των ζώων και των κρεάτων που προέρχονται από τα ζώα αυτά, στα οποία έχουν χορηγηθεί νομίμως οι εν λόγω ουσίες, είναι αναγκαίο να εξασφαλιστεί, για μια μεταβατική περίοδο, η εμπορία και η πρόσβασή τους στις ενδοκοινοτικές συναλλαγές σύμφωνα με τις εθνικές διατάξεις που ισχύουν επί του παρόντος, συμπεριλαμβανομένων των πρακτικών και των διακανονισμών σχετικά με τις εγγυήσεις που απαιτούνται κατά την εισαγωγή των κρεάτων αυτών· ότι ο κανόνας αυτός μπορεί να θεσπιστεί μόνο τηρώντας τις γενικές διατάξεις της συνθήκης και κατά τη διάρκεια αρκετά μεγάλης μεταβατικής περιόδου ώστε να ληφθούν υπόψη ορισμένες πρακτικές εκτροφής των εν λόγω ζώων· ότι η περίοδος αυτή μπορεί να διαρκέσει έως τις 31 Δεκεμβρίου 1988·

ότι τα κράτη μέλη τα οποία, κατ' εφαρμογή του άρθρου 5 της οδηγίας 85/649/ΕΟΚ, εξαρτούν την είσοδο, στο έδαφός τους, ζώων προς πάχυνση ή κρέατος από την προϋπόθεση ότι δεν έχουν χορηγηθεί ορμονικές ουσίες στα ζώα προς πάχυνση ή ότι το κρέας δεν προέρχεται από ζώα στα οποία έχουν χορηγηθεί αυτές οι ουσίες, πρέπει να έχουν τη δυνατότητα να συνεχίσουν την εφαρμογή των μέτρων αυτών κατά τη μεταβατική περίοδο·

ότι θα πρέπει, συνεπώς, να εξασφαλισθεί για την ίδια περίοδο η διατήρηση, πάντα σύμφωνα με τις γενικές διατάξεις της συνθήκης, των ισχυουσών σήμερα εθνικών διατάξεων, που εφαρμόζονται όσον αφορά την εισαγωγή κρεάτων προελεύσεως τρίτων χωρών, συμπεριλαμβανομένων των πρακτικών και των διακανονισμών σχετικά με τις εγγυήσεις που απαιτούνται κατά την εισαγωγή·

ότι, επειδή η Μόνιμη Κτηνιατρική Επιτροπή δεν διατύπωσε γνώμη, η Επιτροπή δεν είναι σε θέση να θεσπίσει, σύμφωνα με τη διαδικασία που προβλέπεται στο άρθρο 8 της οδηγίας 85/649/ΕΟΚ, τις μελετούμενες σχετικές διατάξεις,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Όσον αφορά τις ενδοκοινοτικές συναλλαγές, τις εισαγωγές προελεύσεως τρίτων χωρών και τη διάθεση στην αγορά της εθνικής τους παραγωγής, τα κράτη μέλη διατηρούν έως τις 31 Δεκεμβρίου 1988, τηρουμένων των γενικών διατάξεων της συνθήκης και με την επιφύλαξη των αποφάσεων που θα εκδοθούν κατ' εφαρμογή του άρθρου 6 παράγραφος 2 της οδηγίας 85/649/ΕΟΚ, το καθεστώς που προκύπτει από τις ισχύουσες επί του παρόντος εθνικές διατάξεις- συμπεριλαμβανομένων των πρακτικών και διακανονισμών και ιδίως εκείνων που συμφωνούν με το άρθρο 5 δεύτερο εδάφιο δεύτερη περίπτωση της εν λόγω οδηγίας- σχετικά με τις απαιτούμενες εγγυήσεις για τα ζώα, τα κρέατα και τα προϊόντα με βάση το κρέας.

2. Ωστόσο, οι πρακτικές και οι διακανονισμοί που αναφέρονται στην παράγραφο 1 θα εφαρμόζονται μόνον εάν το κράτος μέλος-αποστολέας αδυνατεί να εγγυηθεί την αποτελεσματική εφαρμογή του άρθρου 5 πρώτο εδάφιο της οδηγίας 85/649/ΕΟΚ.

3. Σύμφωνα με την οδηγία 85/649/ΕΟΚ, η χορήγηση ορμονικών ουσιών σε ζώα για σκοπούς άλλους από τους προβλεπόμενους στο άρθρο 4 της οδηγίας 81/602/ΕΟΚ απαγορεύεται από την 1η Ιανουαρίου 1988.

Άρθρο 2

Η παρούσα οδηγία απευθύνεται στα κράτη μέλη.

Βρυξέλλες, 18 Νοεμβρίου 1987.

Για το Συμβούλιο

Ο Πρόεδρος

L. TOERNAES

(1) ΕΕ αριθ. L 382 της 31. 12. 1985, σ. 228.

(2) ΕΕ αριθ. L 222 της 7. 8. 1981, σ. 32.